ওই ব্লকে মিশনারিজ অফ চ্যারিটি পরিচালিত শান্তিনগর লেপ্রসি হসপিটাল অ্যান্ড চ্যারিটেবল হোমে বহু বছর ধরে আছেন ২৯ জন পুরুষ, জনা ১২ মহিলা। রোগ সেরে যাওয়ার পরেও বাড়ি ফেরার সুযোগ হয়নি তাঁদের। নিজের মানুষ মুখ ফিরিয়েছেন। রাজনৈতিক দলের দাদা-দিদিদেরও ওঁদের ভোট প্রয়োজন হয়নি। তাই ওঁদের ভোটার কার্ড, আধার কার্ড কিছুই নেই। অথচ কারও বয়স ৭০, কারও ৮০, কেউ ৪৬, কারও বা ৫৬। সালানপুরের বিডিও তপন সরকারের কানে খবরটা পৌঁছয়। বিলম্ব না করে এক আধিকারিককে নিয়ে সোমবার ওই হাসপাতালে পৌঁছন তিনি। এ রাজ্যের পাশাপাশি ঝাড়খণ্ড, বিহার, ওডিশা থেকেও অনেকে সেখানে চিকিৎসা করাতে এসেছিলেন। আর ফেরেননি। বি ডি ও বলেন, 'নির্বাচন নিবন্ধ আধিকারিক লোদেন লেপচা, ব্লক ইনফর্ম্যাটিক অফিসার সঞ্জীব ভট্টাচার্য ছিলেন আমার সঙ্গে। ওই হাসপাতালে ২৯জন পুরুষ ও ১২জন মহিলা, যাঁরা অনেকদিন ধরে আছেন, তাঁদের ভোটার কার্ড নেই। আমরা ওঁদের হয়ে ফর্ম পূরণ করে এপিক তৈরির ব্যবস্থা করে দেব। সেই কারণেই ওখানে যাওয়া। এমন একটা কাজ করতে পেরে ভীষণ আনন্দ হচ্ছে। আর ক'দিন পরে ওঁদের হাতে কার্ড দিয়ে আসব।'